《灯下读黎简民诗得四章 其四》
清代·姚燮

夜气闻山腥，坐我万丈潭。手握骊龙珠，百怪供穷探。

若君临我骊，风髯飘以髟。两目睨日月，气和神则严。

君为我魂魄，我为君史监。根株固纠结，镰刃无能芟。

读之竟一烛，风力来助酣。起视苍莽中，天釜云如黬。

但露孤星光，炯炯南斗南。掷我手中珠，高下芒相参。

万事有犄角，谁来鼎之三？君知或我笑，笑我情亦甘。

作者简介：姚燮（1805—1864）晚清文学家、画家。字梅伯，号复庄，又号大梅山民、上湖生、某伯、大某山民、复翁、复道人、野桥、东海生等，浙江镇海（今宁波北仑）人。道光举人，以著作教授终身。治学广涉经史、地理、释道、戏曲、小说。工诗画，尤善人物、梅花。著有《今乐考证》、《大梅山馆集》、《疏影楼词》。